Waterpolo: Valletta jirbħu logħba bilanċjata Minn Cristian Muscat – ritratt: Dominic Borg Marsaskala ……….5 Valletta ……………..7 (1-1, 2-3, 0-2, 2-1) F'partita ferm bilanċjata u akkanita mill-bidu sat- tmiem, Valletta għelbu l-isfida ta' Marsaskala bl-iskor ta' 7-5. Il-logħba mill-ewwel uriet li kienet se tkun waħda ferm bilanċjata hekk kif l-ewwel sessjoni intemmet fi draw ta' 1-1 b'Luca Felice jiftaħ l-iskor għall-Iskalin waqt li l-veteran Michele Stellini ġab l-iskor indaqs għall-Beltin. Il-pressjoni kienet kollha fuq Valletta u huma rrispondew għaliha bl-aħjar mod meta rebħu t-tieni sessjoni bil-punteġġ ta' 3-2 bl-iskorers għalihom ikunu Edward Aquilina, Nikolai Zammit u Miguel Zammit. Jake Ciantar u Luca Felice wieġbu għal Marsaskala. It-team mill-belt kapitali rebaħ it-tielet sessjoni din id-darba bl-iskor ta' 2-0 bl-ewwel goal għalih jasal minn Nikolai Zammit, waqt li t-tieni wieħed wasal minn man-up wara li tkeċċa Ge­rald Sammut. Marsaskala rebħu l-aħħar sessjoni bl-iskor ta' 2-1 iżda kien tard wisq biex almenu joħorġu b'punt minn din il-partita. Il-goals waslu minn Luca Felice u Jean Claude Cutajar, waqt li Mi­guel Zammit skorja l-goal waħdani għall-Beltin.